khistorydata/jeongjo-sjw-relations huggingface dataset:
정조 9년 · 강
命訓將具善復。行司直金鍾秀。竝賜田民。前縣令金履容加資。
정조 9년 · 목
敎曰。本事係是重大之擧。有難輕易決定。引接卿等。更又爛商。卿等之言。略有同異。大體則皆以錄勳爲稍過。然若無褒賞之擧。何以聳瞻聆而勸來後。且況金判府收議論列旣如彼。訓將疏本力辭又如此。今雖欲別施旂常之典。有多少窒礙之端。然則裁量論賞。務歸適中。實合兩得之義。以此問于諸大臣。僉意亦皆詢同。訓鍊大將具善復。行司直金鍾秀。幷賜田民。前縣令金履容加資。因令該曹拔例收用。
정조 9년 · 강
許施義僧番錢。從便防給之請。
정조 9년 · 목
左議政洪樂性啓言。頃以義僧番錢減半給代事。依筵稟行會各道矣。卽見慶尙監司鄭昌順狀啓。則道內各邑。或請以某樣穀物。加分取耗。逐年充給。或請以留儲錢布。給債取殖。方便防給。其所論報。意見不一。抄錄膽報。請令廟堂稟旨矣。各邑所報。雖不同。而要之錢穀間取殖取耗。從便防給。則一般。竝令依狀請施行。而若其抄錄中太不齊處。自備局略加釐正下送。請以爲永久遵行之地。從之。敎以。待諸道狀本畢到。自廟堂成出一通成式。卬給京營及諸道。
정조 9년 · 강
許施杆城郡結役減稅之請。
정조 9년 · 목
左議政洪樂性啓言。杆城郡結役減稅事。前因回啓判付發關矣。卽見原春前監司徐鼎修狀啓。則杆擧杆城郡守金宗範牒呈。以爲本郡每結加稅。雖不可多數蠲減。若依戊寅年例。毋論元續田畓。每結租三斗六升。錢五錢式。更爲減給。則庶爲一分捄弊之方。至於減結之給代。句管穀耗前取用。係是法外。亦依戊寅年例。以本邑與他邑均廳漁鹽稅及結錢中。只今年給代。自翌年以句管穀耗條。依詳定例給代。均廳錢無永縮之患。句管穀爲耗後之用。如是變通。似涉便宜。請令廟堂稟旨矣。杆城結役。係關民隱。再勤詢訪。至有道臣守令之商確登聞。其在仰體之道。宜有軫恤之擧。依狀請減給事分付。給代一事。均廳事體。與他自別。而數旣不多。且止今年。似不必持難。至於明年。則自可以句管耗充給。竝以此意請分付於均廳及道臣。予詢均堂。徐有隣曰。均廳事目。至爲截嚴。毋論多少。有難撓改。且嶺東結役。邑各不同。此路一開。紛紜之弊。難保其必無。揆以事面。宜可防塞。而杆城一邑。則聖念旣勤於蠲恤。今年減給條。若以本道加分耗充給。明年以後。依狀請以句管耗。計數上下。實爲兩便之道矣。敎以。不過當年條。請得數亦零星。何必持難。依狀請許施。
정조 9년 · 강
有政。吏曹參判李敬養。參議黃昇源進。
정조 9년 · 목
以李文源爲同春秋。權以經爲永同縣監。
정조 9년 · 강
拿處注書曺允遂。
정조 9년 · 목
敎曰。擧條事體。何等重大。況今日筵中酬酢關係何如。而注書簡通。專沒事實。此等擧條。前所未見。當該注書。令該府拿問處之。更令修正。夜深前啓下。又復稽悤。該注書當加等處分。承旨以此各別嚴飭。
정조 9년 · 강
義禁府以罪人瑮兄及侄定配啓。
정조 9년 · 목
該府啓言。大逆不道罪人瑮兄㻋瑓及侄度謙。亟施島配之典。甲山府定配罪人樂彬荐棘事啓下矣。㻋巨濟府。瑓康津縣古今島。度謙羅州牧黑山島竝島配。押送各其配所。而樂彬。發遣府都事。與地方官眼同荐棘。
정조 9년 · 목
刑曹啓言。福賊之以知情承穀。已切神人之憤。而臺啓旣請配其應坐親屬。則此賊之妻孥。何可以婦女幼稚。而得逭常典乎。成命之下。不得奉承。敎以。無論前例之如此如彼。昨日批旨。蓋有商量而然。何必每每爭執。此草記還給。
정조 9년 · 강
命承旨安聖彬李惠祚削職。李致中推考。
정조 9년 · 목
左議政洪樂性啓言。批旨與傳敎。事體至重且大。固不敢一字增減。而昨日秋曹草記批旨。承宣之自下添書。從後入稟者。事未前聞。大關國綱。且承宣罷職事。只有將欲處分之敎。原無書出之命。而徑先書出。至於旣布還入之擧。出納之地。事事顚錯。誠極駭然。當該兩承旨。宜施削職之典。且旣有尹行任禁推之命。而傳旨經宿。不爲捧入云。此亦前所未有之事。揆以事面。殊涉稽忽。當該承旨罷職。至於都承旨。職在一院之長。固難免不善察飭之罪。請亦施罷職之典。從之。敎以。都承旨推考。
정조 9년 · 강
遞承旨洪文泳。以李邦榮代之。
정조 9년 · 목
敎曰。左副承旨許遞。前望單子入之。
정조 9년 · 강
命未下直守令。明日辭朝。道伯之未辭朝人。不日內辭朝。
정조 9년 · 목
敎曰。此時守令不可不擇差。今日政。各別擇擬。與未下直守令。皆令明日辭朝。道伯之未辭朝人。亦令不日內辭朝。
정조 9년 · 강
命金夢華待實職窠備擬。
정조 9년 · 목
敎曰。向來崔光壁陞資之後。曾經宮銜。時在堂下者。又有此一人。而今政適入承宣望。俄已點下。而夙夜之任。勢難等待其上來。許遞。待實職窠備擬。使之上來肅命。
정조 9년 · 강
命時囚李尙烈等議處。
정조 9년 · 목
義禁府啓言。河東前府使李尙烈。晉州前營將閔致協。巨濟前府使李琦鉉等原情。泛稱遲晩。所當請刑。曹經宣傳官。請除刑推議處。允之。又啓言。丹陽前郡守黃檃原情。乏泛稱遲晩。請刑推得情。敎以。除刑推議處。
정조 9년 · 강
有政。吏曹參判李敎養進。
정조 9년 · 목
以尹蓍東李文源趙鼎鎭金夢華爲承旨。金履鐸爲星州牧使。○再政。以金頤柱爲大司憲。李度默爲大司諫。洪宗蓋爲司諫。李東郁爲執義。宋景煥爲掌令。李崇運爲持平。徐有防爲戶曹參判。沈鉁爲密陽府使。金尙集爲兵曹參判。○三政。以李東泰爲承旨。李集星爲永川郡守。鄭必淳爲鎭安縣監。洪益烈爲溫陽郡守。李厚老爲新昌縣監。
정조 9년 · 강
行司直鄭尙淳疏陳病狀。乞遞守禦之任。賜批。
정조 9년 · 목
批以。卿其勿辭。調理行公。
정조 9년 · 강
大司諫李義行陳疏懲討。兼辭職。賜批。
정조 9년 · 목
疏略曰。世豈有如夏賊之窮凶極逆。而适雲之律。猶未盡施。故恭逆之變出焉。有國家有朝廷。未有如國榮樂純之貪天負國。而孥戮之典。尙未克行。故福榮之變出焉。至於瑮衡洋采之千凶萬惡。無非福榮之爲窩窟。則此皆王章一失。流弊無窮者也。今又斗恭則不用夏賊之例。福榮則減於瑮洋之律。臣竊以爲凶逆之未果誅也。罪逆之未果平也。臣之復叨是職。亦四年之久。而其間懲討之擧。依舊縱弛。元惡巨魁。尙在故紙。而不惟不一允從。反多輕減其律。或移寘近畿。或出處陸土。如是而尙望世道之靖而罪本之絕乎。以是之故。近來掌獄之臣。亦多有疏漏之擧。傳輕之失焉。當夏賊變出之日。不卽力辭爭執。究覈其情節。終又誅止其身。寬緩其刑典。及夫數朔之後。聖敎截嚴。則在廷大小之臣。始乃如夢醒覺。張目大談。有若義理之追後較重者然。此已萬萬寒心。而今以福榮事言之。豈有出萬金營巢穴。取凶黨謀擧兵。而但用知情之律者哉。以其結案。觀於律名。太不相襯。實爲失刑。伊時參鞫諸臣。何無一言及此。而竟議以此律歟。臣於此尤爲之慨然。臣於見職。曾是僨誤之地。年前薄竄。尙切感惶。臺端一步。鐵限已久。連日違召。罪積逋慢。亟削臣職。以安私分。批以。懲討事已悉諭。爾之情勢似然。本職許遞。
정조 9년 · 강
副校理金方行陳疏懲討。兼辭職。賜批。
정조 9년 · 목
疏略曰。臣之始叨見職。拚棄廉隅。冒沒出肅者。蓋亦出於一謝恩命。粗伸義分之忱。苟臣情踪之危臲。不至此極。則便訣聖明。豈臣所欲哉。伏乞特賜鐫削。俾卒生成之澤。臣以滓穢之賤。固不敢與論朝政。而玆敢冒死附陳焉。蓋自夏賊之出。曾無一人碎首剚腹。以循臣死之義。此則群下之罪也。曾未幾何。斗恭射天之凶。又出於夏賊之種。叔侄同情。如印一板。至若瑮福之凶賊。締交洋衡之妖逆。此皆載籍以來。所未聞所未見之凶逆也。伏乞穆然深思。創前日玩愒之失。慮方來微漸之患。俯循臺請。實宗社生民之幸也。批以。懲討事。悉論諸批。爾其勿辭。從速察職。
정조 9년 · 강
掌令柳河源陳疏懲討。請禁西洋天柱之書。賜批。
정조 9년 · 목
疏略曰。劇逆廓淸。庭賀迫近。而臺端一步。鐵限在前。伏乞亟削臣職。臣於自引之章。豈敢贅煩。而憂憤所激。不能自已。惟聖明垂察焉。聖上過於仁愛。惜於剛斷。龍蛇之徒。期化赤子。而終有欠於拔本除根之方。至於今番瑮福之聚萬財連三道。窮天地亘古今所無之情節。則固當一一鉤覈。箇箇鋤治之是急。而臺啓爭論。亦不快賜允從。每以鎭安二字。姑息彌縫。馴致隄防之解弛。伏願亟從輿論。嚴加治覈焉。雖以金斗默事言之。夏賊旣是今古所無之凶逆。則爲其同室之親者。尙置抄選。寧有是理。臣謂亟循廷議。特施刋削之典。噫。世道污下。人心誑惑。雜術多歧。正道將晦。識者隱憂。誠不淺淺。至於西洋天柱之書。始自於雲臺象胥之輩流出有年。而不過考閱星曆度數而己。不幸近來。詿誤日深。寔繁有徒。所謂其道。只知有天。不知有君親。且以天堂地獄等說。誣民惑世。始焉楊墨。終焉釋佛。爲害也。甚於洪水猛獸。將不知至於何境。已自秋曺照律嚴繩。庶幾其類覺迷趨正。而難保其時移歲久。舊染終滌。宜令法司益加禁絕。永祛此患焉。靈童之說。亦甚虛謊。莫知其根。而自五十年前。始於沿海一邑。浸漬漸溯。今則已至尙善等州。俗趨風靡。家奉戶祠。自二月初吉。至于月終。廢農務謝人客。雖雖然迷不覺悟。妖邪妄誕。甚於巫覡。亦令道臣曉諭禁斷。俾無踰嶺之弊焉。批以。治獄豈云彌縫。可以寘辟者。已盡寘辟。金斗默事。決知其不然。法外之事。不必別剙。況斗默憤痛之心。安知十倍於他人。不允。所謂西洋天柱書事。眞有是也。爾言當矣。依施。嶺南事。果如爾疏所陳。亦宜禁止。而第禁止之際。切誡擾民之端。此意道伯不可不知之。爾其勿辭察職。
정조 9년 · 강
命頒敎文中。雜犯死罪人以下竝宥。
정조 9년 · 목
因咸鏡監司李★(士+甲)加分狀啓。敎以。依狀請施行事。令廟堂分付。
정조 9년 · 강
命引避臺諫許遞。
정조 9년 · 목
大司憲洪檢牌不進。敎以。引避臺諫。皆於違牌傳旨踏下。處義宜無異同。一體許遞。
정조 9년 · 강
命李惠祚以罷職付標。
정조 9년 · 목
因承旨安聖彬等削職傳旨。敎以。其中李惠祚。不待別白傳敎。只憑司謁口傳。擅自措辭書頒。固有不審之失。此槪生疏所致。與安聖彬差異。削職過矣。以罷職付標以入。
정조 9년 · 강
命上土僉使。移作武藝出身久勤窠。
정조 9년 · 목
兵曹啓言。因訓將所奏。武藝出身久勤一窠。以履歷邊將中變通差出事命下矣。臣與訓將爛漫相議。則上土僉使。雖在邊地。而無甚閱緊。不必以履歷差送。以此移作久勤窠。似合事宜云。而係是官制變通。請上裁。敎以。依草記施行。
정조 9년 · 목
予曰。昨夜以擧條事。全然失睡。堂后擧行。誠不成說矣。龍輔曰。此由新入注書生疏之致矣。予曰。雖以院中事言之。添書於上敎。大關後弊矣。
정조 9년 · 목
予曰。禁府時囚。今日捧供。○又敎曰。吏批望筒。催促入之。守令陞遷之窠。次次擬入事分付。
정조 9년 · 강
分揀注書曺允遂。
정조 9년 · 목
因囚單。敎曰。生疏所致。分揀放送。
정조 9년 · 강
給肅川府燒戶恤典。
정조 9년 · 목
因平安監司鄭一祥肅川府失火狀啓。敎以。被燒民戶。若是夥然。元恤典外。依近例加給穀物。仍令嚴飭守宰。着意拮据。顧助物力。卽速奠接事。令廟堂行會。
정조 9년 · 강
政院聯啓請寢成命。賜批。都承旨沈豊之。行左承旨具明謙。在副承旨李祖承。 右副承旨林濟遠。 同副承旨黃昇源。
정조 9년 · 목
聯啓以爲。伏以今日望拜之命。寔出於我聖上風泉之思。齋居經宿。鑾蹕已戒。而第今雨勢滂沱。無望開霽。幄次行禮之際。易致霑濕。　苑遺致處之地。恐愆議節。伏願亟寢成命。以副群情焉。批以。不必煩請矣。
정조 9년 · 강
命侍衛以入直擧行。
정조 9년 · 목
敎曰。雨勢如此。 雲寶劍及宣傳官外。侍衛皆以入直擧行。
정조 9년 · 강
遞承旨林錫喆。以徐龍輔代之。
정조 9년 · 목
錫喆牌不進。敎以。許遞。前望單子入之。○敎曰。新除授承旨。牌招察任。
정조 9년 · 강
遞吏曹參議金宇鎭。以黃昇源代之。
정조 9년 · 목
敎曰。親病勢難離捨。亦有應避之嫌。吏曹參議金宇鎭許遞。前望單子入之。
정조 9년 · 강
命輪對官後日次來待。
정조 9년 · 강
以李亨元爲承旨。尋遞。以柳誼代之。
정조 9년 · 목
敎曰。承旨前望單子入之。又敎曰。聞其病勢。勢難供劇云。許遞。前望單子入之。
정조 9년 · 강
詣春塘臺。行望拜禮。
정조 9년 · 목
具翼善冠袞龍袍。乘輿出協陽門。由銅龍門。詣春塘臺入幕次。改具黑圓領袍。詣版位行禮如儀訖。還入幕次。改具袞龍袍。乘輿以出。○敎曰。　皇朝人及忠良子孫參班者。雨勢如此。今番未果召見。前銜及儒生姓名。幷爲書入事分付。仍由協陽門還內。
정조 9년 · 강
召見承旨李祖承。直提學徐有防于重熙堂。
정조 9년 · 목
予曰。今日之雨誠非偶然。而在三農。亦可謂甘霈矣。有防曰。誠如聖敎。而雨暘如是適中。兩麥亦旣登熟。從此穡事其將大有。言念民事。不勝喜幸矣。
정조 9년 · 강
命進御加味養胃湯一貼煎入。榻敎也。
정조 9년 · 강
減下校正堂上李秉模。
정조 9년 · 목
敎曰。御製校正之役。就緖未易。 通編校正。妨工可悶。校正堂上李秉模減下。其代更爲啓下事。遣史官傳諭于總裁大臣。
정조 9년 · 강
望拜禮時參班 皇朝人及忠臣子孫。施賞有差。
정조 9년 · 목
敎曰。今日望拜禮後。　皇朝人及忠臣子孫。欲爲召見。而因雨勢不止。軫念霑濕之患。只捧擧案。使之行禮後退去矣。觀此參班儒武之冒雨入來。誠勤極爲嘉尙。此似小事。足以見古家遺風。忠臣子孫進士金龍淳金履毅幼學金順行金洛淳金漑根金著根洪秉玉洪龜泳李源爕李宗訥。各賜紙一卷。　皇朝人子孫閑良李宗淵康思忱康敏龜王道健陳喆華。各賜箭竹一百介。歸義人子孫閑良明守白明漢英。亦賜箭竹五十介。使之明日入來親受。當召見。仍令留待。三學士子孫。惟尹行任以侍臣參班。外此無一人入來。實爲欠事。此後毋或闕班之意申飭。
정조 9년 · 강
命時囚皆令明日捧供。
정조 9년 · 목
敎曰。連値齋日。時囚皆令明日捧供。待判下。仍以草記議處照律。○敎曰。 巡將及監軍單子。舊抄與加抄人。幷混擬以入事分付。
정조 9년 · 목
敎曰。巡將及監軍單子。舊抄與加抄人。幷混擬以入事分付。○因巡將望單。敎以。近來文武士夫巡將數少。幷與中庶加抄。而落點分排之際。亦甚苟簡。今日內。加抄以入事分付。
정조 9년 · 강
遞承旨林濟遠李兢淵。以呂善亨趙興鎭代之。
정조 9년 · 목
濟遠不爲仕進。敎以。許遞。前望單子入之。待下批。仍卽牌招。先入侍。兢淵牌不進。敎以。聞入侍承宣言。時日之內。勢難供劇云。許遞。前望單子入之。
정조 9년 · 강
命違牌玉堂。更爲牌招。
정조 9년 · 목
政院以玉堂俱空。啓請開政差出。敎以。違牌玉堂只推。更爲牌招。○因再啓。敎以。待明朝。牌招開政。
정조 9년 · 강
總戎使徐有寧陳疏乞遞。賜批許之。
정조 9년 · 목
疏略曰。臣自受命以來。憂惶悸恐。十有餘日。應行酬接。亦皆抛棄。遂使戎垣重地。便作養疴之坊。癏曠之罪。無所逃矣。而臣又有私心之萬萬懍惕者。臣之族兄臣有大方帶禁衛大將之任。在前如銓堂之一時幷帶者。俱蒙曲諒之恩。況將兵之職。與他自別。想不待臣言之畢而有所矜諒者矣。亟命鐫改。以幸公私。批以。處義不無所據。豈靳曲諒。本任今姑許遞。
정조 9년 · 강
正言朴宗正陳疏懲討。賜批。
정조 9년 · 목
疏略曰。臣官以諫爲名。懲討之責。乃其職分。不敢開口容喙。罄竭忠憤。可效一日之責。不職之罪。無所自逃。惟有早自銜免。庶免循默之機而已。亟賜刊改。以安私分。批以。爾其勿辭察職。
정조 9년 · 강
命金亮基移配。星火分付。
정조 9년 · 목
慶尙監司鄭昌淳以罪人金亮基濟州牧移配馳啓。敎以。嚴飭將差。斯速捉來移配事。令刑曹星火分付。
정조 9년 · 강
命朴世云擊錚。齋日前回啓。
정조 9년 · 목
京畿監司金思穆以龍仁居良人林世云擊錚辭緣。査實馳啓。敎以。齋日前回啓。
정조 9년 · 강
判下諸道放未放回啓。
정조 9년 · 목
因黃海道放未放成册。敎以。白川郡中道付處罪人沈頤之。其面陰背陽之習。朝家所以深惡痛疾者。且論情跡之輕重。無減於李魯春。無知沒覺。嶺海薄勘。在渠非罪伊恩。然於向來。以付處斟律。蓋有商量。春間赦令。特寘仍秩。亦出懲惡之意。今豈遽議疏放乎。然朝令刑政。先觀大體。魯春尙未發配。而獨使頤之久滯謫中。終有欠於綜實。特從無過不及之義。以徒配減等。配所以畿邑磨鍊事。分付道臣。 平山府徒配罪人李鳳周。 新溪縣徒配罪人房如杜。信川郡徒配罪人奴時男。 登山鎭定配罪人成萬紀朴仁訥金景福金興律。安岳郡徒配罪人李元芳。豐川府徒配罪人金德九。松禾縣定配罪人朴賣隱得。豐川府定配罪人黃平得。 金川郡定配罪人全光臣。 文化縣定配罪人柳彥熙等。俱非重犯。幷放送事。分付刑曹。○因咸鏡道放未放成册。敎以。 洪原縣定配罪人李大榮。永興府定配罪人李月乭。慶興府充軍罪人池泰成。明川府定配罪人僧快彥等。幷分揀放送事。分付刑曹。○因慶尙道放未放成册。敎以。寧海府徒配罪人李命梓。開寧縣徒配罪人張得中。安義縣定配罪人吳德弘。昌原府定配罪人金重孝。仁同府定配罪人金宗赫。幷分揀放送。○因平安道放未放成册。敎以。 祥原郡徒配罪人朴秀雄。定州牧徒配罪人李重耼。順安縣徒配罪人吳宗大等。分揀放送事。分付刑曹。○因京畿道放未放成册。敎以。果川縣發配罪人申昇彥。似此罪名。䵝昧難明。放送事分付。○因原春道放未放成册。敎以。寧越府定配罪人柳景雲。金化縣定配罪人金惡只。所坐旣不深重。此而不放。本道將無疏放之人。特幷放送之意。分付刑曹。○因全羅道放未放成册。敎以。連値齋日。若令禁府刑曹依例回啓。必致遲延。禁府所管臨淄鎭定配罪人朴廣源及刑曹所管礪山府徒配罪人李仁輔。谷城縣徒配罪人金昌濟。求禮縣定配罪人金德相文德和。羅州牧水軍李甲先。幷放送事分付。
정조 9년 · 강
命諸承旨持公事入侍于誠正閣。
정조 9년 · 강
命 皇朝人及忠良歸義人子孫。幷入侍。
정조 9년 · 목
予曰。三學士子孫。無一人入來者。誠甚慨然。其子孫中儒生之在京者爲幾人。發牌京兆郞。知入。
정조 9년 · 강
命幼學洪秉玉。令該曹調用。
정조 9년 · 목
敎曰。昨行望拜禮。今日召見忠臣子孫。蓋寓風泉之感。故忠臣洪命亨家。無一人在朝者。是豈朝家收錄之意。且年年望拜之班。惟此家入參班。其誠勤亦甚可嘉。故忠臣義烈公孫洪秉玉。令該曹調用。
정조 9년 · 강
命時囚金履澤等照律。李燾等幷放。
정조 9년 · 목
義禁府啓言。後漕倉都差使員密陽前府使金履澤原情。泛稱遲晩。所當請刑。旣有待判下議處照律之命。請判下後擧行。敎以。今日內。草記照律放送。又啓言。右漕倉敗船地方官法聖僉使成玉原情。泛稱遲晩。所當請刑。旣有議處照律之命。請待判下擧行。敎以。卽爲草記照律。又啓言。平安都事李燾原情。泛稱遲晩。所當請刑。旣有待判下以草記議處照律之命。請判下後擧行。敎以。旣命下廟堂稟處。姑先放送。以待結末。又啓言。修撰洪樂恒帶軍銜下鄕。依定式推考。罪答五十收贖。解見任別敍。私罪啓敎以。罷職放送。又啓言。前交河郡守兪漢敦原情。泛稱遲晩。所當請刑。旣有待判下以草記議處照律之命。請判下後擧行。敎以。供辭太沒實。更爲捧入。又啓言。前交河郡守兪漢敦更招之下。漫漶納供。所當請刑。旣有以草記議處照律之命。請上裁。敎以。始旣漫漶納供。今又泛稱遲晩。造舍之時。助給物件。何異於同惡相濟。削職放送。該道査啓。姑爲留中。槪待此囚寘對。身爲地方官。當禁之處不禁止。固其罪不輕。而該邑吏供之一切歸咎邑倅。反作渠輩掉脫之資。風化所關。民習痛駭。令本道從輕重懲治放送事。幷以分付。
정조 9년 · 강
命前總戎使李昌運敍用。仍任前任。
정조 9년 · 목
敎曰。都不遇無妄。諉之馬逸。則容有可恕之道。前總戎使李昌運敍用。又敎曰。此亦所謂戎垣。遞易必多爲弊。禁將旣命仍任。總帥不可數易。且今適有窠。前總戎使李昌運。仍任前任。
정조 9년 · 강
重推有司堂上趙時俊徐有隣。
정조 9년 · 목
敎曰。各司回啓遲滯。未有若近日。各房承宣之不能察飭。固有罪也。各司之怠忽。尤極駭然。自政院査考論罪。至於廟堂。卽董飭有司之地。而回啓遲滯。廟堂爲最。當該有司堂上。從重推考。皆令今日內回啓。
정조 9년 · 강
放定配罪人金百麟。
정조 9년 · 목
因京畿監司金思穆罪人金百麟到配啓本。敎以。所犯不至甚重。到配足懲其罪。況總帥分揀之後。該校不可獨漏。時爲放送。仍本役勿汰事分付。
정조 9년 · 강
命沈頤之徒配。減等擧行。
정조 9년 · 목
敎曰。俄於罪人沈頤之判付。有減等徒配之命。而更恩之。律名次第。付處在徒配之下。然則反歸加等之科。原判付中徒配。減等擧行事分付。
정조 9년 · 강
命有司堂上徐有隣。越俸三等。
정조 9년 · 목
敎曰。知敦寧鄭民始上疏。啓下廟堂。爲日已久。尙下回啓。致使都事李燾至於寘對。事之稽忽。莫甚於此。當該備局有司堂上。越俸三等。
정조 9년 · 강
命通編監印時。大臣總裁堂上監董。
정조 9년 · 목
敎曰。昨日校正堂上差下事。遣史臣傳諭矣。聞大臣以直爲啓下。爲難安云。大臣雖甚過當。大抵校正。元無設廳之事。此等擧行。如是苟艱。不可無從便變通之擧。今則監印將始。校正堂郞。亦爲來會於外閣監印所。使之通同仕進。此後凡有稟啓之事。皆以草記爲之。措語則以大典通編校正所郞廳。以總裁大臣意啓曰云云事。知悉擧行。監印時亦依此例。大臣則總裁。堂上則監董事。一體知悉。自初不許外設都監。全爲經費。草記則令外閣入直官來呈。如設都監時。武兼權差假郞之例事分付。
정조 9년 · 강
命校正堂上卽爲差下之意。傳諭總裁大臣。
정조 9년 · 목
敎曰。凡有稟啓之事。已今校正與監印所草記。卿之附奏於草記之便。在卿毫無難安之端。校正堂上。卽爲差下之意。更令史官傳諭于總裁大臣。
정조 9년 · 강
命書房色空廳許屬。印信改造。後日豋對稟處。
정조 9년 · 목
副司直徐有防啓言。本廳直所不過房一問軒二楹。每當一會。地狹座窄。殆不成樣。至若淸齋之時。則二十五員。無以容接。致或露宿。非但事體苟艱。亦不無軫念變通之道。書房色空廳數間。與本廳隔壁相連。特以彊界有定。推移無路。臣意則以閑寘之空間。許屬本廳。恐合事宜。故敢達矣。敎以。退與諸宣傳官相議。後日登對時稟處。又啓言。有官有印。各司同然。而但本廳古則有印信。中問廢却。竝與印信而無之。本廳之未卽造寘。已是襲謬。凡入啓文字。簿牒去來。專用白文。其在重事體防奸僞之道。不可不改造印信。依前行用。旣非創新之擧。不遇仍舊之規。故敢達矣。敎以。旣云昔有今無。復置何妨。而事係更張。往復諸武將。後日登對時。亦爲稟處。
정조 9년 · 강
命加味正氣散一貼方中。加人蔘五分。更爲煎入。 榻敎也。左議政洪樂性陳箚自引。賜批。
정조 9년 · 목
箚略曰。卽伏見傳敎下者。以備局回啓之遲滯。至有有司堂上推考越俸之命。嚴敎荐降。誨責備至。臣於是不勝漸恧之至。蓋廟堂事務。無論巨細。皆臣之所主管。非堂上之獨自擧行者。苟有罪責。臣實爲首。至於鄭民始上疏。未卽回啓。意有李燾寘對之擧。臣何敢幸其倖逭。晏然自居乎。亟降威罰。以安私分。批以。責在有司。何庸過引。卿其安心勿辭視事。仍命遣史官傳諭。
정조 9년 · 강
有政。吏曹判書李命植。參判李敬養。參議黃昇源。兵曹判書趙時俊進。
정조 9년 · 목
以林道浩爲校理。李翼晉爲副校理。李錫夏爲修撰。洪秉玉爲 穆陵參奉。初仕也。
정조 9년 · 강
記事官尹行任以奉朝賀金致仁附奏啓。
정조 9년 · 목
書啓以爲。臣敬奉聖諭。馳往傳諭于北部昭格署契奉朝賀金致仁所住處。則以爲校正堂上減下代。更爲啓下事。昨承下敎。而以臣退廢衰昏。册子校閱。異於職事。雖不得不黽勉仰承。至於堂上啓差。義不敢爲。以此意要政院微稟。卽又史官臨宣聖旨。諭之以毫無難安。卽爲差下。臣於此益不勝抑鬱。校書與職務。事面懸殊。聖敎荐勤。迷執難改。惟速被譴何。惶恐是俟云矣。敎以。當於面對時。更有下敎。此意更爲傳諭。
정조 9년 · 강
命扈衛廳入直軍官。騎郞巡檢。
정조 9년 · 목
兵曹啓言。因本曹參議柳誼所啓。扈衛廳入直軍官。兵曹郞廳。不得摘奸。有往復該廳大將。草記稟處之命矣。往復於該廳大將。則以爲闕內入直軍校。孰非騎省之所管。而獨扈衛軍官不屬於騎省。自前巡檢之不及於扈衛廳。似以此也。然騎郞巡檢。旣受御牌。有時摘奸。不害爲警飭之道云。臣之賤見。亦無所異。從今以後。使騎郞請行巡檢。敎以。從便擧行。
정조 9년 · 강
命慶尙右漕倉領運差員等。論勘草記寘之。
정조 9년 · 목
因宣惠廳草記。敎以。戶曹草記已批下。此草記寘之。
정조 9년 · 강
配孫胤曾于善山府。
정조 9년 · 목
刑曹啓言。恩彥君房宮監孫胤曾。以無賴之輩。托以收稅。威喝鄕民。胤曾依律杖一百。善山府徒三年定配押送。
정조 9년 · 강
命定配罪人朴宗性等。依初下敎。卽爲擧行。
정조 9년 · 목
刑曹啓言。定配罪人長城朴宗性。南平崔潭。珍山李奎景等。關係甚重。當初減等。已失太寬。今若全釋。則隄防之漸壞。誠非細憂。成命之下。不得奉承。敎以。依初下敎。卽爲擧行。又或遲滯。寧有如許事體。毋或更爲草記。
정조 9년 · 강
備局以前坡州牧使柳誼所啓六條回啓。
정조 9년 · 목
備邊司啓言。前坡州牧使柳誼所啓。以防營事陳論者六條。其一。卽將校中久勤。依水原例。陞付京廳事也。以此分付總廳。其一。卽軍器什物之以各邑與京軍門所儲者。區劃事也。以此分付總廳。其一。卽本牧還穀。無以排巡。有乖半留之規事也。量宜移轉之意。分付該道道臣。其一。卽官奴婢料條不足之數。以他穀區劃事也。還穀雖或有裕。法意自來嚴重。何可爲本牧奴婢之料。而遽議其區劃乎。此一款寘之。其一。卽長山鎭墩臺八處。以屯田所。隨毀隨補事也。稍待秋冬之交。修葺燉臺。種植樹木之意。嚴飭總廳。其一。卽本牧旣是防禦營。與廣州水原。宜無異同。而衙門獨低。下詢處之事也。今於永宗作廟薦窠。十數年之後。何可遽議其復舊乎。此則寘之。每當差擬之時。十分另擇之意。請嚴飭銓曹。敎以。該牧將校中一人。依水原例。陞付京廳事。依回啓施行。與水原間差。或各差當否。令該廳待明朝。從長草記定式。使之釐正通編該廳條。軍器什物。以各邑與京軍門所儲者區劃事。 京營外邑。輕重自別。移此與彼。事或不可。他邑或有有裕處。推移資賴。實合裒益之一道。自本司知委該道。如有可以移送之道。枚擧數爻草記。至於總廳。疲殘日甚。本營軍器。尙不修補。何暇及於所屬防營乎。今若督令助給。必當又請關西甲太。 度支之肯施。又未可必。此一款寘之。因此而有下敎事。京外軍器。本司宜有統簿。而近來則無是規。豈非欠典。嘗聞兵曹久遠謄錄中。京外軍器。錄寘一册云。古人擧措皆若此。自本司知委各營。以所在軍器報來後。繕寫一册入啓。本牧還穀不足事。畿內穀簿之㮙然。無邑不然。其在備豫之義。不可歸之陳腐之談。另思積儲之方。至於移轉。爲弊不些。鳩穀事宜。移轉當否。往復本道。卿等仍又相議。以草記更卽論理稟處。官奴婢料條。他穀區劃事。賣復取剩。禁之無難。料理給代。先宜講究。以此屯租之支放餘數。果能塗抹排比乎。朝家旣聞之後。宜有矯捄之擧。貽弊受弊。不但在於若奴若婢。更加往復舊牧使。論理草記稟處。 長山墩臺修補所入屯穀事。該廳之取用屯租。無義甚矣。寧使營財因此耗縮。豈可違越事目。任意取用乎。自今嚴立科條。雖升斗之穀。如前犯手者。該總帥隨現。施以那移之律。仍以此意分付禁府。本牧使廟薦復舊事。大抵本牧。卽畿輔之扶風也。不設防營則已。旣設之後。其所差遣。必當十分審擇。況處在孔路。冠蓋如織。須使地望稍重者坐鎭之。可責彈壓之效。回啓中所引西北防營云云。難似然矣。朝家之以爲本牧事面。尤有重焉云爾。然於武弁官方。或無掣肘之瑞乎。卿等就議大臣。仍與西銓長三營將臣爛商。明日草記稟處。
정조 9년 · 강
命朴載淵拿問勘律。
정조 9년 · 목
司僕寺啓言。大靜前縣監朴載淵。馬籍元總八百八疋內。縮至九十二匹。則雖已遞歸。依事目勘罪。在所不已。令該府處之。濟州判官金再郁。旌義前縣監李長益。時縣監李甲龍等。其所欠縮。雖未及事目之數。而亦甚夥然。不可無飭。姑先推考。當該守臣。亦難免不能檢飭之責。濟州前牧使嚴思晩。請推考警責。敎以。馬政所關如何。況昨年貢駒。旣命停捧。理當比前倍加蕃息。而觀此回啓。該牧使極爲駭然。牧使問備事。依回啓施行。該縣監朴載淵拿問。加等勘律。他餘條件。依回啓施行。
정조 9년 · 강
命弓矢賜給單子。每朔都錄啓下。
정조 9년 · 목
因軍器寺箭竹賜給單子。敎以。今因持公事入侍思之。此事每欲一番厘正。弓矢賜給單子。每朔月終。都錄一單啓下事。定式施行。
정조 9년 · 강
命殺獄罪人金元喆審理時。更具意見狀聞。
정조 9년 · 목
刑曹以依前同推。期於輸款之意。請分付道臣。允之。敎以。來頭審理時。更具意見狀聞事分付。
정조 9년 · 강
命罪人李海寅。令新道伯論理狀聞。康命耼論理稟處。
정조 9년 · 목
刑曹啓言。海寅更加嚴刑。期於得情之意。請分付道臣。敎以。令新道伯更具意見。論理狀聞。又啓言。罪人康命耼等。各別嚴刑。請期於得情。敎以。卿等更具意見。論理稟處。
정조 9년 · 강
命崔道根今姑保放。
정조 9년 · 목
刑曹啓言。崔道根旣已遲晩。請考律嚴勘。敎以。連値齋日。今姑保放。定限五十日。如果搜納。仍爲放送。又或愆期。還囚後嚴刑勘律。使公家金石之典。毋至閪失之境。
정조 9년 · 강
命義州府殺獄罪人崔聖倜減死定配。
정조 9년 · 목
刑曹啓言。崔聖倜獄事。所當依狀請勘罪。而諸大臣之議如此。請上裁。敎以。不爲聖倜之妻。則亦不爲益大之毋。旣云爲父而訟冤。奚顧出母之益愆。呼籲之說。縱欠宛轉鳴訴之情。理宜曲察。義州府殺獄罪人崔聖倜。特爲減死定配。益大決笞放送。此乃重人命敦風敎之意。此意幷以措辭行會該道。
정조 9년 · 강
禁府以沈頤之豐德府付處啓。
정조 9년 · 목
該府啓言。白川郡中道付處罪人沈頤之減等事。命下矣。頤之京畿豐德府付處。請押送。敎以。付處減等。當爲何律。畿邑移配。似無意義。自今宜有一定之制。本府如無可據之例。發遣都事。問議于時原任大臣。以爲定式施行之地。
정조 9년 · 강
差下檢校直閣鄭東浚。
정조 9년 · 목
敎曰。 閣臣苟簡。莫如近日。只有二人。一則方帶政院。勢將差出檢校。而三直閣中。或有親病。或有身病。只一人。直閣檢校啓下。待明朝牌招。
정조 9년 · 강
命正氣散一貼煎入。榻敎也。
정조 9년 · 강
命濟州牧使嚴思晩加資。
정조 9년 · 목
敎曰。觀此耽羅狀本。賙救已畢。民事就緖。誠萬萬幸甚。若別遣御史。則還朝後。例當加資。昨年特命牧使替行者。專爲島民。牧使誠心救濟。島民得免塡壑。豈勒有例之賞典。 濟州牧使嚴思晩加資。今日政下批。
정조 9년 · 강
有政。吏曹判書李命植。參判李敬養。參議黃昇源進。
정조 9년 · 목
以李延伋爲修撰。尹勉遠爲星州牧使。○再政。以金宗範爲延安府使。成德雨爲校理。成種仁爲副校理。
정조 9년 · 강
命東北畿甸烽燧候望之節。另加嚴飭。
정조 9년 · 목
兵曹啓言。因本曹前參議柳誼所啓。烽臺什物。近不成樣。以峩嵯山烽燧言之。每日單子。輒以候望不得書呈。此由東北兩道不善擧行之致。請下詢處之。批以。判堂與曾經北道道帥臣人。相議草記事。命下矣。臣與曾經北道道帥臣相議。則或以爲重嶺疊嶂。兼之以山嵐浦霧。瞭望之艱。自古已然云。或以爲年前以烽火之不達。特遣將臣。審察形便。增設間烽。果有其效。歲月稍久。令甲漸弛。嚴飭道帥臣。使之申明舊法云。諸議大同小異矣。今以東北畿甸三道之朔末烽燧牒言之。一月之內。北道則皆以相準書錄。或有雲暗而爲日無多。關東初烽。每錄以雲暗。而相準甚稀。蓋北道終烽與關東初烽。間不遇四五十里。而彼旣曰相準。此獨爲雲暗者。修牒之際。循例塡錄。必不從實之致。至於畿甸。亦與兩道之所報。熙甚差殊。牒辭之虛實相混。之勤慢難卞。二千里遠路。間斷之由。雖不可遙度。文簿中相左之瑞。如右所陳。從今以往。月終文牒。毋敢仍襲訛謬。候望之節。另加着意。而自巡兵營。發遣楄椑。時時摘奸之意。嚴飭三道道帥臣。至於烽臺什物及烽軍保人。一依事目。俾不抛置之意。請一體分付。敎以。依草記施行。
정조 9년 · 강
命坡牧薦擬仍舊貫。
정조 9년 · 목
備邊司啓言。因前坡州牧使柳誼所啓。本司啓目判付。有卿等就議大臣。仍與西銓長三營將臣爛商。明日草記稟處之命矣。卽爲就議於大臣。仍與兵曹判書及二營將臣。往復相議。則左議政洪樂性以爲坡州雖是關防。與廣州水原。煞有間焉。不必廟薦。雖自銓曹差送。若果得人。則亦何遜於廟薦。又欲稍尊官秩。則防禦使比於他守令。已爲稍尊。而今若以曾經閫帥差送。雖似尊重。視他防禦使。不無官制班駁之嫌。申飭銓曹。各別擇差。恐合事宜云。訓鍊大將具善復以爲水原則控扼三南。軍數八千。素稱外都監。廟薦良以此也。坡州雖兩西要衝。制寘與長湍無異。且曾經閫任之人。不欲着意居官。自銓曹各別擇人差除似好云。兵曹判書趙時俊以爲昨於粘啓中。已有所陳論云。御營大將李柱國。禁衛大將徐有大以爲。當初以亞將差送。而因其厭避。仍爲變通。今又以亞將差除。則非但難保其無弊。且曾經閫帥人擇差。如濟州牧使之例。則似好云。諸臣之議。略有參差。而大抵遴簡之政。雖不在於廟剡銓擬之別。剸理之才。亦不係於官秩高下之間。而若欲藉其威重。俾有彈壓。則稍重其薦制。又取其地望。以示差異西北防營之例。亦足爲重畿輔之道。至於武升之夫一履歷窠。乃是細故。不必爲怐。 亞將差送。旣有已失之弊。今若以曾經閫帥以上人。自廟堂薦擬。則似爲得宜。而大臣及訓將之議如此。請上裁。敎以。諸議岐貳。難以適從。姑且仍舊貫。更商好道理。
정조 9년 · 강
頒疑禮問解禮疑類輯于濟州牧。
정조 9년 · 목
備邊司啓言。頃因金潤玉嫡庶卞別事上言。自刑曹草記行會矣。卽見濟州前牧使嚴思晩啓本。則以爲金潤玉之爲父訟冤。專出於以嫡爲庶。而潤玉之祖瑞鏡初娶高氏。謂有可去之罪。呈官得題。改娶文氏。旣有婚狀。則文氏子孫。自處正嫡。不是異事。而文氏入來之後。產得一女於高氏。瑞鏡父母之喪。高氏依例服喪。則亦不可謂黜妻。而高氏喪出之時。文氏所生子鎭兌。以前母喪黜母喪之說。訢于官家。則官家許以黜母之喪。至於屢經官卞矣。丙申御史入島時。考其立旨。明是僞造。卽地燒火。鎭兌則刑推。而以其婚狀與帳籍見之。則文氏亦爲瑞鏡妻可知矣。旣承査啓之命。固當指一論稟。而莫重倫紀。有非守土之臣所可擅斷。請令廟堂稟處。而有今日內以草記回啓之命矣。黜妻改娶。國法之所不許。則瑞鏡之呈官得題者。莫曉其委折矣。以違法之官題。豈可作憑後之左契乎。當初高氏之被黜。當歸瑞鏡之私自告絕。而況旣黜改娶。旋又好合。至於產女。又使服其舅姑之喪。則其在高氏。不可以被黜論也。一室之內。率畜兩妻者。足瑞鏡之罪。而及當高氏之喪。瑞鏡之改娶所生子鎭兌。訢官而服黜母之服。其父之妻。卽渠之母也。始雖黜之。末乃還畜。則謂之前母可也。何敢待以黜母乎。海外荒僻。固難責以禮節。而此等處。亦不可寘以勿論。鎭兌訢官短喪之罪。使之嚴治。而高文兩女之於瑞鏡。俱有婚狀。俱以妻載之帳籍。可謂此亦妻彼亦妻。毋論前後。而妻之所生。當爲嫡子。鎭兌庶名。特爲伸理之意。請分付本牧。敎曰。逖矣絕域。氓俗蚩蚩。有妻又娶妻。在法當禁。況呈官黜妻。亦得許題。該牧之不徒不禁。乃反許施。旣非常憲。又關後弊。當該牧使。分付該牧使。使卽指名現告。待報來。自本司草記論罪。高女則見黜而還畜。此亦妻也。文女則待聘而往嫁。此亦妻也。謂之前妻後妻則尙然。稱以黜妻庶母則不可。且國朝無改嫁之制。前母之服。實係變禮。如渠不識禮者。難責處變合禮。然倫常之際。風化所關。務宜申複曉譬。俾島俗知禮防之至重。文女子金鎭兌。自可謂嫡產。而失禮持服之罪。令該牧參量懲治。此蓋不敎而刑也。疑禮最難解。禮家之訟無巳時。若非參經考據之資。又將於何考乎。特頒疑禮問解。禮疑類輯各一帙。令本收藏于鄕校。使民士服習。咸識朝家扶名敎牖迷蒙之意。
정조 9년 · 강
總戎廳以坡州牧將校一人。陞付京廳。與水原輪回間差啓。
정조 9년 · 목
該廳啓言。因前坡州牧使柳誼所啓備局回啓。該牧將校中一人。依水原例。陞付京廳事。依回啓施行。與水原間差或各差當否。令該廳從長草記。使之釐正通編該廳條事。命下矣。本廳敎鍊官十五窠內。禁旅窠一。鍊戎臺北漢窠一。水原窠一。行伍窠二。武藝出身窠一。前銜閑散窠爲九窠矣。閑散九窠中。除出一窠。作爲坡州將校陞付之窠。則前銜閑散窠之猝然減數。亦屬可悶。水原至於坡州。雖或有間。均是鎭營。且兼防禦。在朝家一視之政。不可異同。水原一窠。與坡州輪回間差。似合事宜。以此定式。請仍卽厘正通編本廳條。敎以。依草記施行。
정조 9년 · 강
命鑄錢。戶判取考謄錄。就議大臣。成出事目以進。
정조 9년 · 목
備邊司啓言。戶曹均廳及各軍門貿寘之銅。若非設鑄。則便作無用之貨。從近設鑄。斷不可已。姑俟大臣登對時。請更爲商確稟處。敎以。泉府近閡流通。生銅殆作死貨。今此鑄錢之議。不害爲時措之宜。然已前之許多奸弊。公私至令受困。先講矯捄之方。次定設冶之所。實合謀始之體。戶判取考各年謄錄。略酌停當。仍又就議大臣。成出事目以進。句管營門。毋論京外。自本司指一草記。
정조 9년 · 강
命濟州判官金再郁準職除授。旌義縣監李甲龍四品職除授。
정조 9년 · 목
賑恤廳啓言。濟州判官金再郁。旌義縣監李甲龍。拮据辦穀。雖不滿百。奔走效力。亦係職分。而島中薄廩。異於陸地。論其勞勩。有不可全然泯沒者。通政寺奴高取善。不憚乘危。出陸貿米。不惜家產。逐戶恤貧。通計米租合爲二百餘石之多。出人高義。有足嘉尙。幷令該曹稟處。米租及牟麥三分二。涼藿換貿。三分一。留作土還事。幷依狀請施行。而涼藿申飭諸邑。趁限出送。俾無如前遲滯。使致消瀜之弊事。請分付該牧使處。敎以。依回啓施行。判官金再郁。旌義縣監李甲龍。殘廩自備。若是夥然。極爲可嘉。合施褒獎。再郁準職除授。甲龍四品職除授。幷待準瓜。內外職中調用。銓曹看作例敎。或令無故作散。則其時銓堂。自政院捧現告以入事。使之書付院壁。通政高取善涉海貿米。傾貨濟貧。計包過屢百餘數。全活又不知幾人。陸民富戶。尙亦難辦。是豈荒陬儉嗇之俗。所能容易措寘者。此等人。必須別般施賞。可以聳動島中。免賤加資。仍令援例陞遷事。分付道臣牧使處。
정조 9년 · 강
禁府以中道付處罪人沈頤之減等事。問議于時原任大臣啓。
정조 9년 · 목
該府啓言。問議于時原任大臣。則左議政洪樂性以爲臣素昧律令。不知考證。而第念中道付處之律。旣在徒配之下。則付處之下。更無編管之律。聖敎中畿邑移配。似無意義者。誠至當矣。只以律名之輕重次第論之。放逐鄕里。似當爲付處之減等。而此不遇倉卒臆料之說。伏惟上裁。領府事金尙喆病不收議。領敦寧鄭存謙以爲付處減等。實無可據之律。伏惟上裁。判府事徐命善。李徽之病不收議。判府事李福源以爲流竄可以量移。徒配可以減年。而至於付處。本非遠道。且無年限不可硬定。伏惟上裁。判府事金熤病不獻議云矣。大臣之議如此。請上裁。敎以。放逐鄕里。旣非原定之律文。不可作爲付處之次等。今欲强加勘定。則削黜最似近之。此後付處減等。以削黜施行事定式。
정조 9년 · 강
命擊錚人林世云分揀放送。
정조 9년 · 목
刑曹啓言。龍仁居良人林世云。此旣四件內事。殺獄亦甚體重。臣曺不敢擅便。請上裁。敎以。雖非要害。亦云因病。而由我之律。渠所難逭。致命又在辜限之內。論以獄理。豈可遽寘勿問之科乎。然今番査啓。又請從輕。不必自上勒令成案。依回啓施行。被告人之仍以白放。大乖獄體。崔聖臣定配。復讎之願。人情固然。渠之沁泄度誠雍容矣。原情句語之差爽與否。不足費說。屍親林世云。分揀放送。
정조 9년 · 목
刑曹啓言。康命耼等。請卽其地定配。敎以。陳告人刑推。令甲姑未頒布。前此受刑。亦至數次。兩漢等幷除刑推定配。偸食物件。一一推給該宮房後發配。
정조 9년 · 강
以李最源爲杆城郡守。朴敦浩爲洪川縣監。口傳也。
정조 9년 · 강
命安興喆査啓。今日內回啓。
정조 9년 · 목
因黃海監司洪秉瓚。甕津安興喆致死委折査啓。敎以。今日內回啓。
정조 9년 · 강
召見承旨徐龍輔。檢校直閣鄭東浚于重熙堂。
정조 9년 · 목
予曰。 左副承旨與閣臣入侍。李祖承與鄭民始進伏。民始曰。湯劑連日進御。聖體夜來若何。予曰。膈氣尙未快解。午後則有似瘧之症。且當此月。尤難爲慄矣。仍命右承旨入侍。趙興鎭進伏。予曰。關西再昨年農形。果何如。民始曰。各穀未免歉荒。民情在在遑急。自昨年稍豐以後。民憂幸得少紓矣。上曰。向來雨雹。不至爲害否。民始曰。此是過去之雹。不足爲慮矣。予曰。右副承旨與閣臣入侍。徐龍輔徐有防朴祐源徐鼎修進伏。予曰。今日蒸鬱如此。鄕外則必有大霔處矣。僉曰。釀雨已久矣。予曰。趁今秋苗。則穡事其庶幾乎。僉曰。秧苗及時。則年事自至無憂矣。予曰。正氣散一貼煎入事分付。
정조 9년 · 강
召見承旨李祖承。檢校直閣鄭東浚于重熙堂。
정조 9년 · 목
予曰。今番雨澤。果無不足之慮云耶。東浚曰。高燥之浹洽。秧苗之及時。未有若今年云矣。予曰。禮房承旨與直提學檢校直提學入侍。徐龍輔與朴祐源。徐有防進伏。予曰。日氣如是蒸鬱。雨意頗多矣。僉曰。連日蒸熱。鄕外則想應沛然矣。
정조 9년 · 강
命進御加味六和湯。自今日至十五日。一貼式煎入。榻敎也。
정조 9년 · 목
予曰。諸道雨澤。果何如云耶。 興鎭曰。近聞到處秧苗。無灌漑之慮云。民事萬萬多幸矣。予曰。右副承旨與下番翰林入侍。徐龍輔尹行任進伏。予曰。稟事閣臣入侍。檢校直提學徐有防。直提學朴祐源進伏。予曰。左副承旨檢校直閣入侍。李祖承鄭東浚進伏。予曰。左承旨入侍。柳誼進伏。予曰。諸臣校正日省錄。
정조 9년 · 강
命進御加味六和湯一貼。更爲煎入。榻敎也。
정조 9년 · 강
召見承旨柳誼李祖承于重熙堂。
정조 9년 · 목
予曰。丙申以後財用出入會計簿。未及修正條。詳細考出書入。又敎曰。自辛丑至癸卯。 抄啓文臣親試課試課講榜目入之。仍命諸臣。校正日省錄。予曰。 洪仁浩洪義浩待令事分付。
정조 9년 · 강
命進御加味六和湯停止。 榻敎也。
정조 9년 · 강
召見承旨柳誼趙興鎭。 閣臣徐有防鄭東浚于重熙堂。
정조 9년 · 목
予曰。會計簿書役。幾何爲之乎。 誼曰。今幾半矣。予曰。與都承旨分掌爲之。斯速書入宜矣。又命丙申年各都監儀軌入之。仍命諸臣。校正日省錄。又命刑曹正郞趙重鎭。 禁府都事朴吉源待令事分付。
정조 9년 · 강
命進御加減養胃湯。自今日至二十日。一貼式煎入。榻敎也。
정조 9년 · 목
予曰。都承旨所錄會計簿入之。假注書李敬五持入。予曰。金吾決獄案入之。兼春秋一人入侍。金鳳顯持入。予命諸臣。校正日省錄。
정조 9년 · 강
召見承旨趙興鎭。閣臣徐有防。翰林尹行任于重熙堂。
정조 9년 · 목
予曰。　孝明殿朔祭儀註入之。予命諸臣。校正日省錄訖。予曰。明日受押。以代押頒布。予曰。每於諸承旨持公事入侍時。各房承旨讀某狀啓書判付事。載錄於日記者。自是古例。而近來則全不記載。沒實甚矣。此後則詳載於入侍日記事申飭。
정조 9년 · 강
惠慶宮進服二錢重人蔘蔘橘茶。命自今日一貼式煎入。榻敎也。
정조 9년 · 강
行景慕宮朔祭。兼行告由。
정조 9년 · 목
時※具冕服。詣版位行再拜禮。詣 神位前。三上香獻酌。大祝讀祝訖。予復入 廟內。予曰。戶判提調入來。戶曹判書趙㻐。　本宮提調鄭昌聖進前。命入菱花改塗 龕內訖。還入齋室。予曰。 右承旨入侍。趙興鎭進伏。予曰。 注書往金領府事家以來。此近地。不得相見。深用悵然之意傳諭。予曰。適當朔。朝還宮時當詣 眞殿行禮。侍衛先詣於萬安門外。仍行省牲省器如禮訖。由日瞻門月覲門萬安門以入。詣 眞殿行禮訖。還內。
정조 9년 · 강
領敦寧鄭履謙以 太廟守僕等上言覆啓。
정조 9년 · 목
履謙啓言。頃因 太廟守僕等上言。有待提調造朝稟處之命矣。觀其上言辭緣。則以爲湖南朔膳物種之自京可辦者。移作京貢之意。已悉於丁未年湖南御史李匡德書啓。今若移作京貢。則非但爲渠等資生之業。各邑米還預下成逋之積弊。可以永杜。實爲利國便民之道云矣。守僕等生理可矜。有此呼龥之擧。而本道事情。宜所參量。移作京貢。事係變通。請令廟堂稟處。從之。
정조 9년 · 강
命梁擎天下送本牧決處。
정조 9년 · 목
都承旨尹蓍東啓言。臣於院中見濟州人梁擎天。稱以上策而投呈一紙於前月謁聖試券中者。語極荒雜。間多干恩。島俗本來癡頑。妄恃朝家軫恤之恩。輒有格外猥越之事。此而不懲。必將接跡而起。此人又或有更犯罪過之慮。令該曹照法嚴處。若以無足深責。不施當律。則當令押送該牧。決罰示懲。且以曉諭島中。恐爲得宜。敢達。從之。敎以。下送本牧決處。
정조 9년 · 강
命濟州柑橘。往復道臣。從便處置。
정조 9년 · 목
都承旨尹蓍東啓言。臣又因濟州事。有所仰達矣。濟州柑橘。實爲國中之珍果。厥包來庭。遠倣荊楊之錫貢。果凡十二種而味極馨爽矣。領來之漢。中路逗留。每致凍傷。全失本味。臣以爲分付道臣及守臣。渡海之後。各其地方官。無論康津海南。定將校。罔夜押領以納。俾免路上遷就。恐得宜。敢達矣。敎以。自該院往復道臣。從便處置。
정조 9년 · 강
命加味養胃湯。前方中去人蔘。一貼煎入。 榻敎也。
정조 9년 · 강
召見前平安監司鄭民始于重熙堂。
정조 9년 · 목
予曰。道內別無可言之弊乎。民始曰。年事已有豐占。目下別無急務矣。
정조 9년 · 강
以成種仁爲文學。李祖承爲弼善。
정조 9년 · 목
敎曰。文學前望單子入之。又敎曰。弼善前望單子入之。又敎曰。春坊中時帶臺職人許遞。
정조 9년 · 목
予曰。都承旨爲奉審出去乎。龍輔曰。朝已出去。今幾至　園所矣。予曰。徐浩修所錄日得錄入之。予曰。右承旨左副承旨與檢校直閣待敎入侍。趙興鎭李祖承鄭東浚李崑秀進伏。予命諸臣校正日省錄訖。予曰。連日蒸鬱之餘。今日則日氣乍淸涼矣。兩麥想已登場。民情果何如云乎。僉曰。近聞麥事大登。尙未刈取。民不艱食。推此可知。日氣又如是適中。秋農亦可占豐。言念民事。誠甚多幸矣。予曰。 趙濟魯李勉兢待令事分付。予曰。明日祭報府入之。予曰。宣傳官二員使之待令。出給標信。一則金虎門仍留。一則東大門仍留。待摘奸宣傳官入來後。閉門以來事分付。
정조 9년 · 강
召見承旨趙興鎭。 提學吳載純。檢校直提學徐浩修。 檢校直閣徐浩[鼎:I-PERSON]修。鄭東浚于重熙堂。
정조 9년 · 목
予曰。膈氣尙未夬愈。又當今日。尤難爲懷矣。予曰。諸道雨澤。果何如云乎。僉曰。近聞三南高燥處。乍欠浹洽。而麥農則大登。秋事頗有占豊之望云矣。予曰。親祭時典祀官。例以奉常正爲之。若攝行則僉正爲之。而僉正每多疲殘不幹事之人。莫重　祀典措備之需。不能察飭致潔。如不祭之歎。不幸近之。嗣後雖非親祭之時。　宗廟五享及　健元陵　元陵　永祐園節享及　忌辰大祭。典祀官皆以判官進去事。著以爲式。
정조 9년 · 강
命日得錄次第彙編。以爲觀省之資。
정조 9년 · 목
敎曰。因御製校正事。 日得錄亦方次第彙編。大抵此錄之作。意豈從然。蓋以近來所謂記注。多有爽誤。皆失本旨。至如經義問難。時政酬酢。近臣之所領會。勝於新進。向因故直提學箚陳。特命許施。不但遠倣有宋故事。予意切欲以此爲觀省之資。且其記錄之際。亦可見諸閣僚文辭言議。今若務從溢美。但欲鋪張。則直一狀德之文。豈特違予編錄之本意。後之觀此錄者。謂今時當如何。謂閣僚又當如何。此意閣臣不可不知。
정조 9년 · 강
召見時原任大臣。諸承旨及下直守令于誠正閣。領敦寧鄭存謙。判府事徐命善李徽之。左議政洪樂性。判府事李福源金熤。 承旨沈豐之柳誼趙興鎭李祖承呂善亨。
정조 9년 · 목
予曰。近甚不平。十餘日進服蔘劑。而別無顯效。膈痰尙未快解矣。僉曰。當此盛熱。痰候尙未和平。下情不勝憂悶之至。予謂福源曰。　宮　園儀校正之役。今爲幾何。 提調亦嫺於此等事。相議爲之好矣。福源曰。向伏承佾舞之列四字刪定之敎。而不可不一番稟定。故敢達矣。予曰。改以磬管之列。似好矣。福源曰。　本宮令吳翼煥。年少有識請。使之同參考準。予曰。依。熤曰。金漢耆疏。未知疏語之何如。而追聞伊時卽令付丙。其疏果是匈疏。則朝家處分。已極失當。大小廷臣。茫然不知。此豈成說乎。雖以外面言之。渠何敢晏然呈疏乎。其爲無嚴。莫此爲甚矣。予曰。何須更提。其止之。 金載瓚下去好在乎。熤曰。無事到任云矣。予曰。領敦寧筋力甚好。 左相則顏貌大勝於前矣。樂性曰。臣素有貞疾。有若失魂者然。不但賤疾如此。國事亦甚妨礙。從近曲諒。區區之望也。予曰。卿言過矣。 吏判疏過矣。都政不遠。旣無情勢。豈有不得行公之理乎。李判府曾於丁酉戊戌己亥三年。連當銓曹乎。徽之曰。然矣。予曰。今番雨澤。無不足之慮否。兩麥登熟。秋農亦有占豊之望云。然乎。樂性曰。目今雨暘。甚得適中。高燥等處。乍欠浹洽。而年年此時每患如此。此則不必爲深慮矣。予曰。 嶺南則近頗望雨云。然否。僉曰。所聞雖如此。而姑不大段。連日蒸鬱。雨意頗多。恐有過雨之慮矣。予曰。與其晩澇之爲害。不如及今早雨之爲愈矣。僉曰。一番大雨。亦無妨矣。予曰。三庚不遠。六七月則想必難耐矣。僉曰。然矣。予曰。昨日南所部將事。極爲駭然。不封傳致。果何故也。誼曰。似是誤換之致。而聞極駭然矣。命善曰。昨日軍號二字。恐涉如何。此與傳敎有異。更卒之迭相傳呼。不勝未安矣。予曰。此時予懷無可言矣。予謂徽之曰。聞卿頃往江上云。想必暢懷矣。徽之曰。爲取江心水而往矣。予曰。又當出去乎。 徽之曰。過褒貶後。復欲出去矣。予曰。都監殿最。何當爲之乎。命善曰。臣之情勢。實無行公之望。伏望體諒焉。予曰。卿言過矣。
정조 9년 · 강
緘推京畿監司金思穆。
정조 9년 · 목
敎曰。俄因大臣入侍聞之。係是三邑地界。主管不分明。且觀該道狀辭。臭載在於通津前洋離發向高陽之際云。而本曹草記。則直以高陽地方登聞。事甚訝惑。更令戶惠廳及該道指一論奏。當初臭載形止。不能的報。尙無鉤拯之擧。寧有如許紀綱。如是之際。偏受困苦者。卽小民。京畿監司金思穆。緘辭推考。拯米斯速分俵。俾勿更貽民弊。形止亦令卽爲狀聞。
정조 9년 · 강
遞承旨李文源洪仁浩丁範祖閔台爀。以李文源黃昇源李東馨洪仁浩代之。
정조 9년 · 목
敎曰。左承旨左副承旨右副承旨同副承旨俱有身病。勢難仕進。院直苟艱莫甚。竝許遞。前望單子入之。待下批牌招。推移入直。
정조 9년 · 강
命文德弘等。尙不到配。沿路遲滯地方官。指名草記論罪。
정조 9년 · 목
敎曰。 鞫廳捕廳罪囚發配。關係何如。而吳道夏之過二十日後。始到慶源地。尙可說也。 文德弘金興民等配所。比道夏亦皆稍近。而同日發配。尙不到配。觀此道啓。以未至配所登聞者。紀綱所在。萬萬駭然。卽令該曹査問沿路諸道。遲滯地方官。指名草記論罪。該道道臣。若不登時査報。竝與道臣論罪事分付。此外酌處鞫囚到配日子。亦令刑曹詳考徒流案。如有此等遲滯之弊。其委折一體査問草記事分付。
정조 9년 · 강
命禁軍番次。若有違式。自該營來告該房。
정조 9년 · 목
敎曰。禁軍番次。與訓局禁營軍番次有異。各番禁軍。隨其番將點下入直。自是常規。而近日始覺之。各番點下番次。互換淆雜。俱失第次。纔因釐正。今朔則二內至二羽。皆已循次入番。及今宜有修明之擧。始自來月初一日番。一內二內三內一兼二兼一羽二羽。以此輪番。此意令龍虎營知悉。點下時。若有違式之事。自該營來告該房。以爲微稟之地事。一體分付。
정조 9년 · 강
推京畿監司金思穆。
정조 9년 · 목
敎曰。諸道審理事。下敎已久。遠道之尙不登聞。猶可說也。近道之如是遲滯。不可無警。京畿監司金思穆推考。關東則已錄啓一度外。無見推文案云。海西及湖西修啓。使之催促。更勿如前遲滯。
정조 9년 · 강
命時囚罪人。皆於今日內捧供以聞。
정조 9년 · 강
命故承旨李兢淵家。元致賻外。加數題給。
정조 9년 · 목
敎曰。故承旨李兢淵家。米三石木五疋布五疋。元致賻外。加數題給。
정조 9년 · 강
命各　祭享茶食製樣。此後有不齊之事。典祀官獻官論罪。
정조 9년 · 목
右承旨趙興鎭啓言。各　祭享所用茶食製樣。每有參差不齊之患。故昨承下敎。問于本寺。則元無見樣之板。輒當　享時。取用熟手私件云。非但製樣之不均。亦不無欠敬之歎。此後則分付本寺。多數造板。 典祀官出去時。齎往監造。以爲準式致潔之地似好。故敢達矣。敎以。以是定式。而茶食製樣。此後有不齊之事。當該典祀官獻官。草記各別論罪事。使禮曹知委　殿　宮　陵　園　墓官處。
정조 9년 · 강
吏曹判書李命植陳疏乞遞。賜批。
정조 9년 · 목
批以。銓任非數遞之窠。卿其勿辭。入來開政。
정조 9년 · 강
大司憲洪秀輔陳疏懲討。賜批。
정조 9년 · 목
疏略曰。臣於五載之後。復入臺端。舊賊自如。新逆層生。前秋劇逆。振古所無。今春賊變。幾至滔天。而巨魁徑斃。尙逭收孥之典。窩主輸款。只用知情之律。刑憲之失當。莫此爲甚。而忍令醜孽凶種。至今偃息。其可曰國有三尺乎。彼金漢耆負犯。固已難赦。而何敢肆然投疏。猥徹天聽乎。今以聖敎之出於朝紙者觀之。其情跡之叵測。可推而知。宜卽昭布。播其罪惡。而遽畀炎火。何爲而有此過中之擧也。至臺啓律名外。以夏賊事登諸章奏者。論以極律之敎。尤不勝憂慨之至。其將杜言路然後乃已。亟將漢耆罪犯。洞諭朝廷。明正典刑。而漢耆疏批後翌日所下傳敎。亦卽反汗。以光聖德焉。矧玆島陸之間。仰視而俯畵者必多。湖峽之中。出沒而詿誤者可知。今以彌縫鎭定之道。懇惻曉諭之敎。果可以化龍蛇而懷好音乎。欲望聖上奮發乾剛。凡係可戮可刑者。揮霍如風霆。肅殺如霜雪。期臻廓淸寧諡之域焉。臣鄕廬往來之路。又有傳聞之駭痛者。被謫蒙放人孚[李:I-PERSON]奎緯。本以凶穢之徒。重犯贓汙之罪。當逬還故居。沒齒息影。而今忽移接於楊根。肆虐作弊之事。雖以毛擧。已登營邑之文牒。又非一時風聞之比。宜令道臣査實啓聞。投諸荒裔。爲民除害。批以。首陳事。悉諭諸批。次陳事。豈可如是容易說及。不可以言官曲恕。附陳事。不宜盡物取之。魚鱉尙然。況乎人類。 李奎緯事。傳聞豈足取信。然不可寘之䵝昧。拿問査處。
정조 9년 · 강
持平崔顯重陳疏懲討。賜批。
정조 9년 · 목
疏略曰。舊賊未討。新逆又踵。 适雲之例。雖蒙允許。而未見其實。叔侄之律。宜無異同。而尙此減等。瑮福洋來[采:I-PERSON]諸賊。又同時而發矣。伏願亟加三思。竝允三司之請。 尹得孚李魯春之反覆義理。營護凶徒者。亦且寬貸。不卽覈治。且以近日事言之。噫彼金漢耆。以凶賊之叔。肆然投疏。已極萬萬無嚴。而觀於聖敎。可知其疏語之凶憯。夫何處分乖當。旣不頒示於外廷。乃反設禁於大論。惟願亟收禁令。明賜洞諭。俾大小臣庶。益嚴懲討之義焉。臣竊伏惟我殿下。以天縱之聖。懋時敏之工。博學則貫天人之邃。心法則得精一之奧。宦官宮妾。不待勉强。性素不喜也。貴戚之禍人家國。終古何限。而殿下則已深戒而痛遠之矣。內絕私恩之干政。則宮禁之肅也。外無掖隸之橫恣。則近御之抑也。此皆殿下實有於踐履。昭著於耳目。然而萬機靡暇。夜分乃寢。聖躬從勞於上。治效不徯于下。此何故哉。臣愚死罪。殿下立志欠剛固。制治失其本末。行或不及於知。恩或反勝於義。神精太費於庶事。而罔念保嗇。聰察過致於細務。而有傷拱默。意在調停則無分好惡。治欲蕩平則反忽隄防。無非施措之雷厲風飛。而政或安於因循。無非造化之天施地轉。而事或泥於規度。未免擧目而遺綱。始張而終弛右文何如。而經幄學術。從尙句讀。講武何如。而妙年韎韋。從鮮裝服。殿下之用人。可謂廣矣。色目之已痼。而政注遂成排比。地閥之先看。而薦牘無問賢愚。郞潛之馮唐。尙多不遇。河北之眞卿。豈識何狀耶。蠲減賑貸。無隱不察。則殿下之愛民若是。而吏貪莫懲。民困轉深。則可謂惠澤之下究耶。嚬笑必愛。經費有度。則殿下之苦心。而錢荒依舊。倉儲無備。則可謂損益之得宜耶。論議渻磨。幾云無黨。而寅協愈邈。職務奔遑。殆無在家。恬憘則益甚。臣所謂八條虛文。爲今日病源。而一實字爲對症之劑也。如欲實之。是在殿下益勉此心。守之堅固。從欲之效。可覩矣。批以。首陳事次陳事。悉諭長憲批。尾陳諸條。可謂近來無此作。爾於新叨之初。能言時政。極庸嘉尙。當隨事體念矣。
정조 9년 · 강
召見承旨洪仁浩。刑曹佐郞趙重鎭。禁府都事朴吉源于誠正閣。
정조 9년 · 목
予曰。結獄案之本義。在於分綱立目。而今此凡例。多有違式處。秋曹則異於金吾。大事詳備。小事闊略。至如吏胥之科治。有難悉載。爾等更爲刪定。限畢役任進。仍命仁浩與重鎭吉源。眼同修正以入。敎曰。左承旨入侍。 李文源進伏。予曰。卿自鄕上來。近日雨澤果何如。 文源曰。沿路所見。到處浹洽。而嶺南所聞則近頗望雨云。 畿內則兩麥大登。異於初料云矣。予曰。麥事旣如此。民情可無憂乎。文源曰。臣之上來。路傍黃熟之麥。尙不刈取。民不艱食。可知也。予曰。秋農則將何如云耶。 文源曰。大體言之。水邊處略有潰缺然後。年事有庶幾之望云矣。
정조 9년 · 강
罷大司憲洪秀輔。持平崔顯重職。
정조 9년 · 목
敎曰。丙申春獄以後。諸臣不敢提。豈特不敢而然。誠不忍故爾。向以凶賊鞫案。無得更提。有申敎於廷紳者。而今日兩憲臣疏。雖不明白指陳。大體率易則甚矣。此以賜例批。以近日臺閣效嚬之習。必將紛起鬧熱。是豈日前禁飭之本意。大司憲洪秀輔。 持平崔顯重竝罷職。
정조 9년 · 강
召見藥房提調李在簡于誠正閣。
정조 9년 · 목
在簡奉湯劑進曰。夜間聖體若何。膈間痰候亦何如。予曰。猶未快差矣。在簡曰。明日更爲前煎入乎。予曰依。在簡曰。　惠慶宮湯劑。自今日停止乎。予曰。依。命左承旨與吏判入侍。李文源與吏曹判書李命植進伏。予曰。卿之疏辭。誠萬萬過矣。命植曰。臣之病狀與情勢。實無行公之望。何敢例讓乎。予曰。目今世道人心。莫可收拾。恢公振滯之政。惟恃於卿。卿須實心對揚。毋負朝家委毗之意。
정조 9년 · 강
命吏判李命植仍以前牌催促。
정조 9년 · 목
政院啓言。吏曹判書李命植。參判李敬養開政命下之後。如是違牌。請更牌招。敎以。無端違牌。此何道理。此啓勿施。仍以前牌催促。使之斯速開政。
정조 9년 · 강
有政吏曹判書李命植。參判李敬養進。
정조 9년 · 목
以丁範祖閔台爀爲承旨。洪宗藎爲執義。徐秉德爲獻納。鄭觀輝爲正言。趙濟魯爲校理。鄭致淳爲修撰。 李尙度爲文學。○再政。以曺允大爲兼司書。 李鼎德爲說書。李白圭爲晉州牧使。 洪載淵爲淸風府使。 李廷衡爲金川郡守。 柳秉均爲咸昌縣監。
정조 9년 · 강
拿處部將孫仁博。
정조 9년 · 목
兵曹啓言。卽接外兵曹入直郞廳所告。則今五月二十日夜。頒下軍號。南所部將孫仁博任自坼見。更不糊封。仍爲傳致云。軍號頒布。何等嚴秘。而初旣無端坼見。終又不封傳致。跡涉疏虞。事極驚駭。論其罪狀。不可仍寘。南所部將孫仁博。令該府拿問處之。臣不能檢飭之失。亦所難免。惶恐待罪允之。敎以。勿待罪。
정조 9년 · 강
議處時囚金尙潤等。
정조 9년 · 목
義禁府啓言。 右漕倉領運差使員前赤粱僉使金尙潤。前薺浦萬戶尹宅輝等原情。泛稱遲晩。請刑推得情。敎以。除刑議處。又啓言。南所部將孫仁博原情。泛稱遲晩。請刑推得情。敎以。除刑議處。又啓言。右漕倉都差使員晉州牧使洪秉殷原情。泛稱遲晩。請刑推得情。敎以。除刑議處。又啓言。後漕倉破船地方官泰安縣監李壽弘原情。泛稱遲晩。所當請刑。曹經宣傳官。請除刑議處。允之。
정조 9년 · 강
勘放時囚洪秉殷等。